SNNP ดีดแรง 3% รับผลงาน Q2 พลิกกำไร 77 ลบ. แถมปันผล 0.10 บ.
SNNP ดีดแรง 3% รับผลงาน Q2 พลิกกำไร 77 ลบ. แถมปันผล 0.10 บ. โดยล่าสุด ณ เวลา 15.04 น. อยู่ที่ระดับ 12.20 บาท บวก 0.40 บาท หรือ 3.39% ด้วยมูลค่าการซื้อขาย 737.11 ล้านบาท
4 ส.ค. 2564

ผู้สื่อข่าวรายงานว่า ราคาหุ้น บริษัท ศรีนานาพร มาร์เก็ตติ้ง จำกัด (มหาชน) หรือ SNNP ณ เวลา 15.04 น. อยู่ที่ระดับ 12.20 บาท บวก 0.40 บาท หรือ 3.39% สูงสุดที่ระดับ 12.30 บาท ต่ำสุดที่ระดับ 11.70 บาท ด้วยมูลค่าการซื้อขาย 737.11 ล้านบาท

โดยราคาหุ้น SNNP ปรับตัวเพิ่มขึ้นแรงในช่วงการซื้อขายรอบบ่ายเนื่องจากรายงานผลการดำเนินงานงวดไตรมาส 2/64 มีกำไร 76.78 ล้านบาท จากปีก่อนขาดทุน 9.16 ล้านบาท เนื่องจากบริษัทมีรายได้รวม 1,073.4 ล้านบาท เพิ่มขึ้น 75.2 ล้านบาท หรือร้อยละ 7.5 เมื่อเทียบจากปีก่อน รวมทั้งมีค่าใช้จ่ายในการขายลดลงร้อยละ 36.2 เมื่อเทียบช่วงเดียวกันของปีก่อน และค่าใช้จ่ายในการบริหาร และค่าใช้จ่ายทางการเงินลดลง
นอกจากนี้บริษัทยังจ่ายปันผลจากงวดดำเนินงานวันที่ 1 ม.ค. 2564 ถึงวันที่ 30 มิ.ย. 2564 เป็นเงินสดในอัตรา 0.10 บ. กำหนด XD วันที่ 17 ส.ค.2564 และกำหนดจ่ายเงินปันผลในวันที่ 2 ก.ย.2564